Document ID: 32014R0709

UREDBA KOMISIJE (EU) br. 709/2014
оd 20. lipnja 2014.
o izmjeni Uredbe (EZ) br. 152/2009 u pogledu određivanja količina dioksina i polikloriranih bifenila
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja (1), a posebno njezin članak 11. stavak 4.,
budući da:
(1)
Uredbom Komisije (EZ) br. 152/2009 (2) obuhvaćene su metode za određivanje razina polikloriranih dibenzo-p-dioksina (PCDD), polikloriniranih dibenzofurana (PCDF) i polikloriranih bifenila sličnih dioksinu (PCB) u hrani za životinje.
(2)
Potrebno je utvrditi zahtjeve za orijentacijske metode za identifikaciju uzoraka sa znatnim količinama PCDD/PCDF-ova i PCB-ova sličnih dioksinu (po mogućnosti odabirom uzoraka koji prelaze pragove za pokretanje postupka i osiguravanjem odabira uzoraka koji prelaze najveće dopuštene količine) i koji imaju visok protok. U pogledu najvećih dopuštenih količina, udio lažno sukladnih rezultata tih orijentacijskih metoda treba biti ispod 5 %.
(3)
Ako rezultati dobiveni orijentacijskom metodom analize prelaze cut-off vrijednost, originalni uzorak treba analizirati metodom koja omogućuje otkrivanje i kvantificiranje PCDD/PCDF-ova i PCB-ova sličnih dioksinu koji se nalaze u uzorku. Te se metode dalje u tekstu nazivaju „potvrdne metode”. Tehnički napredak i razvoj pokazali su da uporabu plinske kromatografije/tandem masene spektrometrije (GC-MS/MS) treba dopustiti za uporabu kao potvrdnu metodu za provjeru sukladnosti s najvećom dopuštenom razinom, uz plinsku kromatografiju/masenu spektrometriju visoke razlučivosti (GC-HRMS).
(4)
Nakon iskustva stečenog primjenom pravila koja su trenutačno na snazi, primjereno je izmijeniti sadašnje odredbe u pogledu nužnosti dvostrukih analiza, mišljenja o sukladnosti u slučaju dvostrukih analiza i zahtjeva o prihvatljivoj razlici između rezultata na gornjoj i donjoj granici.
(5)
Uredbu (EZ) br. 152/2009 potrebno je stoga na odgovarajući način izmijeniti.
(6)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Dio B Priloga V. Uredbi (EZ) br. 152/2009 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje na sve države članice.
Sastavljeno u Bruxellesu 20. lipnja 2014.

Labels: 0
6